b'\n_START_ARTICLE_\nSarajas\n_START_PARAGRAPH_\nSarajas (my\xc3\xb6s Sarajah) on kalevalaisessa runoudessa esiintyv\xc3\xa4 sana, joka tarkoittaa kaukaista, myyttist\xc3\xa4 vesialuetta; milloin Pohjolan seudun merta, milloin Tuonelan jokea. Sanasta on ehk\xc3\xa4 kehittynyt my\xc3\xb6s Pohjolan toisintonimi Sariola. Sarajas on my\xc3\xb6s sukunimi._NEWLINE_Sarajas-sanan alkuper\xc3\xa4 lienee erikoinen. Sen arvellaan olevan lainaa jonkin arjalaiskielen merta tarkoittavasta sanasta. Sanan vastineet ovat uralilaisissa kieliss\xc3\xa4 alkaneet tarkoittaa jotain tietty\xc3\xa4 arjalaiskielisten tuntemaa merta (kuten Mustaamerta tai jotain sen osaa). Koska n\xc3\xa4m\xc3\xa4 meret ovat olleet my\xc3\xb6hempin\xc3\xa4 aikoina kaukana uralilaisten kielten puhujista, sanan tarkka maantieteellinen merkitys on lakannut (ja kadonnut), ja se on siirtynyt tarkoittamaan puolimyyttist\xc3\xa4 tai myyttist\xc3\xa4 etel\xc3\xa4ist\xc3\xa4 paikkaa, jossa muuttolinnut talvehtivat; siis jotain Lintukodon kaltaista. Sana on kulkenut it\xc3\xa4merensuomalaisille, mm. karjalaisille. Karjalassa sana on k\xc3\xa4sitetty kaukaisen pohjoisen mereksi, tai jopa Tuonelan joeksi. Valoisasta ja l\xc3\xa4mpim\xc3\xa4st\xc3\xa4 vedest\xc3\xa4 on tullut synkk\xc3\xa4, musta ja kylm\xc3\xa4, mutta sen et\xc3\xa4isyys, tuntemattomuus ja l\xc3\xa4heisyys kosmisiin rakenteisiin on s\xc3\xa4ilynyt.'